КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий: Олимп мафIэр зэрызэIэпытхынум дыхуэхьэзырщ
«Ди дежкIэ щIыхьышхуэщ мамырыгъэмрэ къэралым и зэкъуэтыныгъэмрэ я дамыгъэу щыт Олимп мафIэр Къэбэрдей-Балъкъэрым и щIыналъэм къызэрырахьэр. КъБР-р спортым зыщиужьа республикэщ. Ди щIалэхэмрэ хъыджэбзхэмрэ мызэ-мытIэу хэтащ икIи щытекIуащ дуней псом щрагъэкIуэкI зэхьэзэхуэ инхэм икIи я ехъулIэныгъэхэмкIэ ди къэралым и щIыхьыр нэхъри ягъэбыдащ. Шэч къытесхьэркъым апхуэдэ хабзэм ди спортсменхэм дяпэкIи зэрыпащэнум икIи Олимп зэхьэзэхуэм увыпIэ нэхъ лъагэ дыдэхэр зэрыщаубыдынум.
Олимпиадэр зэхьэзэхуэ къудейуэ къанэркъым. Ар цIыху куэдым ягу къинэжын гуфIэгъуэ зэхыхьэ хьэлэмэтщ. Шэч хэлъкъым дэ псори къэралым и лъэпкъ командэ къыхэхам дыкъызэрыдэщIынум. Дэ псоми быдэу ди фIэщ мэхъу Урысейр спортым и лъэныкъуэкIэ къэрал нэхъ лъэщ дыдэхэм зэращыщыр ди спортсменхэм аргуэру зэ къызэрагъэлъэгъуэнур».
КъБР-м и Iэтащхьэмрэ
Правительствэмрэ
я пресс-IуэхущIапIэ.
